**ציונות בראייה רב תרבותית- מערך שיעור, למורה**

השיעור נכתב ע"י "ממזרח שמש".

מותאם לכיתות : ט-י יא-יב משך שיעור: שעה וחצי.

מהלך השיעור

פתיח- 20 דק

מושגים בסלסלה: כל תלמיד בוחר באופן אקראי אחד מהמושגים שבסלסלה, ובסבב כל תלמיד אומר איך המושג מתחבר למעשה הציוני.

**מושגים לסלסילה:**

חלוץ, כובע טמבל, הגבעטרון, חומה ומגדל, עבודה עברית, תנועת השומר, הפרחת השממה, ערך העבודה, בן גוריון, הרצל, מרפסת בבזל, סבתא מרים מבאר שבע,... פועלים, פרסום המעשה הציוני, היקלטות בארץ, ויתור על מעמד למען חיים בישראל, שמירה על מסורת בית-אבא, ייעור יערות הקרן הקיימת, תרומה כספית, צה"ל, מחתרות, כמיהה לארץ ישראל, קשרים בין יהודים ישראל והתפוצות, עלייה, אהבת ציון, התנועה הלאומית, העפלה, בעל הקיסיוק בת"א, עברית, מעברה, קיבוץ, מרבד הקסמים, ידיעות אחרונות, פלאפל, קיבוץ גלויות, סבא וסבתא, סולל ובונה

לימוד: -30 דק לפי הדף

לפניכם רקע נוסף על המחברים שדדבריהם בדף

1. [**הרב יוסף משאש**](http://he.wikipedia.org/wiki/%D7%99%D7%95%D7%A1%D7%A3_%D7%9E%D7%A9%D7%90%D7%A9)**, מתוך סיפור חייו.**

הרב **יוסף משאש** (1892 - 1974) היה [דיין](http://he.wikipedia.org/wiki/%D7%93%D7%99%D7%99%D7%9F_(%D7%9E%D7%A9%D7%A4%D7%98_%D7%A2%D7%91%D7%A8%D7%99)), פוסק, משורר ואיש ציבור. נולד במקנס שבמרוקו, שימש ברבנות בתלמאסן שבאלגיר ובמקנס, עד שעלה לארץ בשנת 1964. כיהן כרבה הראשי הספרדי של העיר חיפה.

1. **ד"ר סמי שלום שטרית: מי חסר בסיפור הציוני?**

[**ד"ר סמי שלום שטרית**](http://midreshet.org.il/TermsForm.aspx?tid=247&act=show&back=http%3a%2f%2fmidreshet.org.il%2fPageView.aspx%3fid%3d716%26print%3dyes)- נולד ב-1960 במרוקו. ב-1963 עלה לישראל עם משפחתו וגדל באשדוד. ד"ר למדעי המדינה באוניברסיטה העברית בירושלים. את עבודת הדוקטורט שלו כתב על ההיסטוריה הפוליטית של המזרחים בישראל. פרסם בארץ ובעולם מאמרים רבים על החברה הישראלית, על יחסים אתניים-מעמדיים, על תרבות, חינוך והכיבוש הישראלי. בשנות התשעים היה פעיל מרכזי בתנועות חברתיות ומזרחיות כמו 'קדמה - למען חינוך עיוני שוויוני בישראל', 'הקשת הדמוקרטית המזרחית.

1. **ד"ר אהרל'ה כהן, תושב שדרות:**

אהרל'ה כהן נולד בכפר אוטאט אל חאג' שבצפון מזרח מרוקו בשנת 1957. למד קרוא וכתוב בתלמוד תורה אצל אביו ר' יוסף כהן ע"ה. בשנת 1963 עלה ארצה עם משפחתו לשדרות, שם למד בבית ספר היסודי והתיכון והדריך בתנועת 'הנוער העובד והלומד'.

עם שחרורו מהשירות בגולני, הקים את ארגון הצעירים של שדרות, שהמוטו שלו היה "אם אין אני לי מי לי". במקביל המשיך להדריך בתנועת הנוער 'הנוער העובד ולומד'. בשנת 1981 התחיל ללמוד בסמינר אורנים. תחילה מכינה להשלמת בגרות ולאחר מכן תואר ראשון בהיסטוריה ותעודת הוראה. עם סיום הלימודים, החל לעבוד כמורה בבית הספר המקיף הכללי בשדרות. בשנת 1993 הקים תנועה לשיפור החינוך בשדרות ורץ לבחירות. הוא קיבל את תיק החינוך לידיו והיה לסגן ראש העיר.

בשנים 1991-1995 השלים במקביל את התואר השני בהיסטוריה באוניברסיטה העברית בירושלים.

בשנת 2001 החל את לימודיו כעמית בבית הספר למנהיגות חינוכית מנדל בירושלים. בשנת 2007 סיים את לימודי הדוקטורט באוניברסיטת בן גוריון. מאז הוא מלמד היסטוריה במכללת ספיר, ועוסק בפרויקטים של תיעוד ושימור.

אסיף: הצגה במליאה של המשפטים שחברו התלמידים בחברותות -15 דק

דיון בתמונה: "תשעה מתוך ארבע מאות" של מאיר גל.-15 דק

בתצלום מופיע האמן עצמו, כשהוא לבוש שחורים, גופו נטמע כמעט לחלוטין ברקע השחור שמאחור ורק פניו וידו הימנית נראים כפורצים מתוך האפלה. ידו מונפת קדימה אל עבר הצופה בהתרסה, והוא אוחז בקומץ דפים מספר לימודי היסטוריה הנלמד בבתי-הספר התיכוניים בישראל. מהכותרת "תשעה מתוך ארבע מאות" ניתן להבין כי האמן אוחז בתשעה עמודים מתוך ארבע מאות עמודי הספר.

[מאיר גל](http://www1.amalnet.k12.il/sites/Mifgashim/Pages/meirgal.aspx): "הספר שאני מחזיק בידי, 'תולדות העם היהודי בדורות האחרונים', שכתב ד"ר קירשנבוים, ומשרד החינוך אישר, שימש תלמידי תיכון (כולל אותי) בלימודי ההיסטוריה בבתי הספר הממלכתיים בישראל בשנות השבעים. תשעת העמודים שאני מחזיק בתצלום הם העמודים היחידים בספר הדנים בהיסטוריה של לא-אירופאים, ומכאן הכותרת: 'תשעה מתוך ארבע מאות (המזרחים על-פי קירשנבוים)'. מטרתי בעבודה זו היא לשים קץ לוויכוח אם מזרחים סבלו מאפליה בישראל. גם היום משרד החינוך ממשיך למחוק את ההיסטוריה של היהודים הלא-אירופאים, למרות העובדה שהם מהווים כמחצית מהאוכלוסייה בישראל. זוהי רק דוגמה אחת לשיטות שבהן המדינה הופכת את הרוב המזרחי למיעוט".

מעבר למשמעות המידית והברורה של נושא היצירה, כמו ליצירות רבות של [גל](http://www1.amalnet.k12.il/sites/Mifgashim/Pages/meirgal.aspx), גם ליצירה זו משמעויות נוספות. מחד גיסא האמן המזרחי נראה כנאחז במעט ממורשתו שרשויות המדינה עדיין לא מחקו, ומאידך גיסא כמו נאלץ לשאת את משקל המסורת האשכנזית (שאר דפי הספר) שבשם מדיניות "כור ההיתוך" הפכה לתרבות הרשמית בישראל: "ספרי הלימוד הרשמיים של ההיסטוריה של העם היהודי שבהם משתמשים בבתי-הספר הממלכתיים בישראל מוקדשים ברובם המכריע להיסטוריה של יהודי אירופה. במשך עשורים ארוכים משרד החינוך מחק בשיטתיות את ההיסטוריה של יהודי המזרח מספרי הלימוד. ספרים אלה סייעו בפיתוח תודעה כוזבת בקרב התלמידים לפיה ההיסטוריה של העם היהודי התרחשה בעיקר במזרח אירופה, ושלמזרחים אין ממש היסטוריה שראויה לזיכרון הקולקטיבי".

דפי הספר שבהם אוחז האמן חוצים את פניו כשם שלדעתו נחצתה הזהות המזרחית בישראל, בעוד דפי הספר העוסקים ביהדות אשכנז מכסים את גופו וממלאים את חלקה העיקרי של הקומפוזיציה: "פעולות התנועה הציונית והקמת מדינת ישראל גרמו להפרדה בין המזרחים לבין שורשיהם התרבותיים, והחליפו את זהותם היהודית-ערבית בזהות ישראלית חדשה, המבוססת על שנאת העולם הערבי. התוצאה הבלתי נמנעת הייתה התכחשות של המזרחים כלפי עברם, אשר בהדרגה התפתחה לשנאה עצמית".    
  
נושא ההדרה והאפליה של עדות המזרח הוא נושא מרכזי ביצירתו של [גל](http://www1.amalnet.k12.il/sites/Mifgashim/Pages/meirgal.aspx). בתערוכת היחיד הראשונה שלו, בגלריה לימבוס בתל-אביב (1993) הציג את המיצב "[חמורו המעופף של המשיח](http://www.meirgal.com/exhibitions/the-flying-donkey-of-the-messiah-1991-94/5060110)", שבו הציב מיטות סוכנות מכוסות שמיכות צבאיות, ועליהן הודפסו טקסטים מתוך דברי בן גוריון, מנהיגים ציונים נוספים וביטויי סלנג, שבהם מובעים זלזול והתנשאות כלפי העולים מארצות ערב, כמו גם התייחסות בוטה לתפקידם ככוח עבודה זול עבור תושבי מדינת ישראל. לדבריו: " את שורשיה של מדיניות זו ניתן לאתר עוד לפני הקמת המדינה ביחס של המתיישבים האשכנזים לקהילות המזרחיות והספרדיות בפלסטין ומאוחר יותר במדינת ישראל. הם תייגו את היהודים הלא-אשכנזים כנחשלים ופרימיטיביים. מאוחר יותר הפעילה המדינה הגירה סלקטיבית ממדינות צפון אפריקה ואסיה בשנות החמישים, כדי 'למזער את ההשפעה התרבותית השלילית' של התרבויות הלא-אירופאיות על הישות הישראלית המתהווה".

(לקוח מתוך: <http://www1.amalnet.k12.il/sites/Mifgashim/Pages/nineoffourhundred.aspx>

קישור לתמונה ולדבריו של גל: [**http://lib**.cet.ac.il/pages/item.asp?item=19160](http://lib.cet.ac.il/pages/item.asp?item=19160)

שאלות לדיון:

1. מה המניע של מאיר גל לייצר תמונה שכזו? האם אתם מסכימים?
2. חשבו על דרכים נוספות להביא לתודעת הציבור סיפורים פחות מוכרים או פחות מוערכים הקשורים בתהליך הקמת המדינה.

**ציונות בראייה רב תרבותית- דף לימוד**

1. **בהקדמה לספרו כותב הרב יוסף משאש את סיפור חייו.**

בין היתר הוא מספר:

הכמיהה הגדולה לארץ ישראל הייתה חזקה ועמוקה במסורת המשפחתית, אבל תמיד התרחשויות שונות מנעו מאבותיי ברגע אחרון לעלות . (...) סבי, הרב הגאון מרדכי משאש זצ''ל, בעת פטירתו ציווה את בנו, אדוני אבי זצ''ל, שלוש צוואות:

א-   שיהיה מתבודד עם קונו שעה אחת בכל יום לעשות חשבון הנפש

ב-   שישתדל  לזכות את הרבים או את היחיד בכל יום באיזה מצווה

ג-    שישתדל בכל כוחו לעלות אל הארץ, כי אויר ארץ ישראל קדוש  מקדושת ה' אשר עיניו בה.

סיפר לי ראש החברא קדישא, שבשעת פטירתו סבי עוד חזר על הצוואות האלו פעמים הרבה, ובפעם אחרונה חזר על המילים "ארץ הקודש!...ארץ הקודש...", עד שיצאה נשמתו במילה "קודש". (...)

"... ופעמים חיבת הארץ עלתה בליבי, ועלה ברעיוני לעזוב את ארץ מולדתי וכל טובה ולעלות אל הארץ, ומה גם במוצאי כל חג שאומרים (...) "לשנה הבאה בירושלים" אז היו גלי מחשבות מתרוצצים בדמי (...)

בחמישה באייר  תש"ח (1948) הוכרז בעולם על מדינת ישראל, והוקבע  ליום עצמאות ובא הסימן: "בשוב ה' את שבו"ת עמו יגל  יעקב ישמח ישראל" ובאותה שנה התחילה העליה ברבבות עם ...

לאחר תלאות רבות יצאתי עם משפחתי לדרך לארץ ישראל, וביום א' בשעה 10 בבקר הגענו  לעיר הקודש חיפה היפה, והקבילו פנינו רעים אהובים ...

ברוך הגומל לחייבים טובות שגמלנו כל טוב."

**הרב יוסף משאש, ספר אוצר המכתבים 1998 ערוך על פי ההקדמה.**

* האם סיפורו של הרב משאש משקף מעשה ציוני? במה?

1. **מי חסר בסיפור הציוני?**

בתכנית הלימודים "תולדות עם ישראל בדורות האחרונים", בבתי-הספר העל-יסודיים, מופיעים יהודי המזרח בשני פרקים בלבד, הראשון: "פעילות ציונית בארצות האיסלאם ותנועת העלייה לארץ", והשני: "העלייה ההמונית וחיסול הגלויות בארצות האיסלאם" [...] כלומר, הסיפור המזרחי מופיע רק אם הוא משרת את העניין הציוני וכאילו אין ליהודי המזרח שום עמידה היסטורית עצמית. וכבר ראינו שבפרקים האלה מופיעים יהודי המזרח בהקשר שלילי, כאילו כל חייהם ישבו בסבל והמתינו לגאולה [...] של יהודי אירופה. פעם ערכתי בנושא זה שיחה גלויה עם תלמידיי בכיתה י"א. שאלתי כל אחד ואחת על מוצא המשפחה וביקשתי שיספרו את שהם יודעים על תולדות היהודים מארץ המוצא. היו שם נערים ונערות ממוצא מרוקני, תוניסאי, אלג'יראי, עירקי, תימני, הודי, פרסי, טורקי, מצרי, גרוזיני, רוסי, פולני ורומני. התלמידים המזרחים לא ידעו לספר דבר וחצי דבר והשיבו כולם במבוכה: "אני לא יודע, מאיפה שאדע?" התלמידים האשכנזים סיפרו בשטף על האנטישמיות באירופה, על הפוגרומים ברוסיה, על התנועה הציונית, על הספרות העברית, על השואה ועל הקמת מדינת ישראל. הם ידעו לציין שמות רבים של גיבורי ההיסטוריה הזאת, מהרצל דרך ביאליק ועד בן-גוריון וז'בוטינסקי. כאשר שמעו התלמידים המזרחים את הפירוט העשיר הזה הגיבו אחדים מהם: "זאת לא חוכמה, גם אנחנו מכירים את ההיסטוריה הזאת. למדנו את זה יחד בבית הספר." המשכתי להקשות על התלמידים המזרחים: "נכון, ובכל זאת זו ההיסטוריה של היהודים באירופה, ואילו את ההיסטוריה של הקהילות שלכם, המזרחיות, אתם לא לומדים בבית ספר. מדוע?" התשובות היו מגוונות ומרתקות. תלמידה אחת אמרה: "אולי ההיסטוריה של המזרחים לא חשובה. אולי מספרים רק את ההיסטוריה של אנשים חשובים". שאלתי מי מחליט מה חשוב ומה לא? היא משכה בכתפיה. תלמיד אחר שאל אם יש בכלל מה לספר על יהודי המזרח? לעומתם, תלמידה אחת ממשפחת רבנים מרוקנים מיוחסת אמרה שהיא מאד גאה במשפחה שלה וסיפרה מעט ובאופן כללי על שושלת הרבנים והוסיפה שבאמת היא למדה את זה רק מהסיפורים בבית. תלמיד אחר סיפר שסבו בעיראק היה אמיד מאד וכשהוא הגיע לישראל הוא הפך להיות עני והמשפחה סבלה בגלל זה. שתקתי. כולם שתקו. אחר-כך הסברתי שאנחנו בעצם לומדים בכיתה הזו את ההיסטוריה של 5 תלמידים בלבד מתוך שלושים. שאלתי את התלמידים האשכנזים האם זה הוגן. הם טענו שבהחלט לא וצריך לשנות את המצב".

**סמי שלום-שטרית, 'מחיקון ציוני-אשכנזי (תכניות הלימודים של מדינת ישראל כמחיקון של ההיסטוריה, התרבות והזהות של היהודים המזרחים)', מאזניים, 55 (אפריל 1997)**

1. מה אתם חשים לנוכח דבריו של סמי שלום שטרית?
2. האם הבעיה שהוא מעלה מטרידה אתכם?
3. **מי הוא חלוץ?**

היסטוריה היא תמיד סיפור של הקבוצה השליטה בעם. היא בוחרת את חומרי הסיפר לפי נקודת התצפית שלה, וכך גם בסיפורים המוכרים לכולנו על "החלוץ הציוני". ואולם לאחרונה אנו שומעים יותר ויותר  את הנרטיב החדש של המזרחי, המציף את השאלה: מהי ההגדרה לחלוציות? האם זה להיות ראשון על האדמה או האם זה לעסוק בעבודת האדמה? הסרט "החלוצים" מנסה להשיב לשאלה זו באמצעות סיפוריהם של המתיישבים הראשונים במעברת שדרות, מערב פסח 1951, ועד היום בשעה שקולות "השחר האדום" לצד נפילות הקסמים ממלאים את האוויר.

אנו חיים במדינה של מהגרים, לכל אחד יש את כאב הגלות שלו. כמובן, סיפור הכאב של גלותם של יהודי אירופה הוא הגדול מכולם. אם מנסים להבין כיצד התגלגל הכאב הגלותי אל הדורות הבאים, מגלים אנשים שבורים ורעבים שהעבירו את תחושת העליבות הזאת הלאה. הסרט "החלוצים" הוא אבן דרך לשינוי התחושה הזו. "סיפורה של שדרות הוא הסיפור של עיירות הפיתוח בארץ" אומר יוצר הסרט ארל'ה כהן, בן 49, תושב שדרות שעלה לארץ ממרוקו בגיל שבע, הדריך בתנועת הנוער העובד והלומד, שימש בתפקידים שונים במערכת החינוך הבלתי פורמאלית ואף החזיק בתיק החינוך ביישוב.

"עיירות הפיתוח לאורך הגבול הן חלוציות לא פחות מהקיבוצים שהקיפו אותם. היהודים מאירופה הגיעו חסרי כל לקיבוץ כדי להפריח את השממה, ואילו היהודים ממרוקו הגיעו חסרי כל אל המעברה ועבדו בשדות הקיבוצים."

דרך הסרט "החלוצים" בחר ארל'ה כהן להעניק לסיפור העיר שדרות הכרה ומקום בזיכרון הקולקטיבי וליצור נרטיב היסטורי חדש. נרטיב לפיו התושבים האלה שהתיישבו על גבעה חשופה, בנו צריפים ואחר כך עברו ליישובי קבע צפופים, חיו עשר שנים ראשונות ללא מים וחשמל עם אחוזי אבטלה גבוהים, ובסוף הצליחו להקים עיר שנמצאת היום על קו הגבול וגם סופגת מטחי טילים - הם חלוצים. הסרט הוא דרך להגיד להם תודה. תודה למאות אלפים שיישבו  את שדרות, נתיבות, אופקים, ירוחם ודימונה ובזכותם נקבע קו הגבול בנגב ..."

**מבוסס על ראיון שערכה אדמית פרא עם ד"ר אהרל'ה כהן, יוצר הסרט "החלוצים", 29/9/07**

1. האם דבריו של ד"ר כהן מרחיבים את המושג חלוציות? כיצד?
2. מה לדעתכם, היו המניעים של ארלה' כהן ליצור את הסרט "החלוצים" בשנת 2007? ומהי תרומתו למעשה הציוני?
3. יגאל אלון אמר : "עם שלא ידע את עברו ההווה שלו דל ועתידו לוט בערפל" משפט זה מבליט את החשיבות של העברת הסיפורים ההסטוריים מדור לדור כיצד מתקשרים דבריו של יגאל אלון לפרסום הסרט "החלוצים"? מה דעתכם על כך?
4. חברו משפט אחד שימצה את כל הדיון שלכם והתכוננו להציג אותו במליאה.